Rino Serra/Le fior dël mal/013


XIII. SÌNGHER AN VIAGI 
La tribù profetica dai bej lumin ardent 
Jer l'é butasse 'n marcia, portand ij sò cit 
An sla schin-a, o consegnand ai sò fier aptit 
Ël tesòr da sempe pront ëd soe pupe pendent. 

J'òmo a van a pé sota j'arme lusente 
Ëd fianch ai chèr andova ij sò a stan angrignà, 
Scrutand ël cel con euj pesant e anfossà 
Për ël nèch regret ëd le chimere assente. 

Ël gril dal fond ëd sò përtus sabios antant, 
A-j varda mentre a passo ardobiand sò cant; 
Cibele ch'a-j veul bin, a chërs soe vërdure, 

A fà colé la ròcia e fiorì 'l desert, 
Dëdnans a sti viagiator, për ij quai l'é overt 
L'imper famijar ëd le tënëbre future. 

Rino Serra
Leteratura piemontèisa
Baudelaire